[{"text_idx": "#000000", "text": "Termometroak -2,8 gradura iritsi dira asteburuan Debagoienean"}, {"text_idx": "#000001", "text": "Egun hotzak ari dira izaten, baina iazko urtarrilean ere antzera ibili ziren termometroak bailaran; 2022ko urtarrilaren 16an erregistratu ziren iazko ordurik hotzenak. Euskalmetek Debagoienean kokatuta dituen estazioetako datuak behatuta, momentuz, zapatua izan da aurten egun hotzena."}, {"text_idx": "#000002", "text": "Urkulun kokatuta dagoen estazio metereologikoan, zero azpitik 2,8 gradu erregistratu ziren zapatu goizean; 08:10ean, zehazki. Arrasaten, ordu horren bueltan, -1,6 gradu egiten zituen; On\u0303atin, -1,5; eta Elorregin, -0,4. Momentura arte, horiek izan dira aurtengo tenperatura baxuenak gurean."}, {"text_idx": "#000003", "text": "Halere, gaur goizean ere, zero azpiko tenperaturarekin esnatu da eskualdea: Arrasaten -0,8 gradu erregistratu dira; On\u0303atin, -0,7; Elorregin, -0,2; eta Urkulun, -0,1. Urkulu egubakoitzean ere -0,9 gradurekin esnatu zen; hortaz, hiru egunez egin du zero azpiko tenperatura Aretxabaletan."}, {"text_idx": "#000004", "text": "Iazko urtearekin alderaketa eginez gero, 2022ko urtarril erdialdea ere hotza izan zen bailaran. Bost egunez jarraian erregistratu ziren zero azpiko balioak. Urtarrilaren 16a izan zen iazko egunik hotzena; Debagoienean -2,5 gradu egin zituen."}, {"text_idx": "#000005", "text": "Bihar arte abisu horia dago ezarrita, muturreko tenperatura baxuengatik eta izotzagatik. Batez ere, eguneko lehen eta azken orduetan espero dira izozteak."}, {"text_idx": "#000006", "text": "Eguraldiaren iragarpenari dagokionez, astea tenperatura baxuekin hasiko da. Euskalmeten arabera, gehienez ere 6-7 gradutara iritsiko dira termometroak eta balio txikienak 0-1 artean kokatuko dira. Martitzenean ere, antzerako giroa izango da."}]